**Omnicom Group** tai **Omnicom** on maailmanlaajuinen mainonnan sekä markkinointi- ja yritysviestinnän suuryritys. Se on holdingyhtiö, jonka omistuksessa on kymmeniä mainos-, markkinointikonsultointi- ja viestintätoimistoketjuja ja satoja yksittäisiä alan toimistoja ympäri maailmaa. Vuonna 1986 perustetun yrityksen pääkonttori on New Yorkissa ja yrityksen osake noteerataan New Yorkin pörssissä (NYSE: OMC). Omnicomin tärkeimmät kilpailijat ovat muut maailmanlaajuiset markkinointiviestintäjätit Dentsu, Havas, Interpublic, Publicis ja WPP.

Historia
--------

Omnicom syntyi vuonna 1986, kun suuret kansainväliset mainostoimistoketjut, New Yorkissa 1949 perustettu Doyle Dane Bernbach, Lontoossa 1920-luvulla aloittanut Needham Harper ja 1928 New Yorkissa muodostettu BBDO päättivät fuusioitua niin, että rakennettiin kolmen sijasta kaksi ketjua, DDB Needham ja BBDO, ja niille yksi yhteinen, pörssinoteerattu holdingyhtiö. 1990-luvun puolivälissä Omnicom hankki kolmannen kansainvälisen mainostoimistoketjun, kun Pariisissa vuonna 1970 syntynyt TBWA ja Los Angelesissa 1960-luvulla perustettu Chiat/Day yhdistettiin TBWA Worldwide -ketjuksi. Omnicom ryhtyi sitten laajentumaan yritysostoin mainonnan ohella muille markkinointiviestinnän aloille, ja on nyt WPP:n, Dentsun, Havas-ryhmän ja Interpublicin ohella yksi maailman viidestä suuresta mainoskonsernista, jotka hallitsevat yhdessä valtaosaa maailman markkinointiviestintäalasta.

Heinäkuussa 2013 julkaistiin tieto kaavaillusta fuusiosta Omnicom Groupin ja lähes yhtä suuren Publicis-markkinointiviestintäkonsernin kesken. Näin olisi muodostunut noin 130 000 työntekijän toimistoverkosto. Toukokuussa 2014 fuusiohanke kuitenkin kariutui.

### Kolme mainostoimistoketjua

Vanhin Omnicomin toimistoketjuista on BBDO Worldwide, joka muodostui vuonna 1928 kahden newyorkilaistoimiston fuusiosta nimellä Batten, Barton, Durstine & Osborn. BBDO kasvoi yhdeksi Yhdysvaltojen suurimmista mainostoimistoketjuista ja kymmenkertaisti liikevaihtonsa vuodesta 1939 vuoteen 1957. BBDO:n tunnetuin asiakas 1980-luvulla oli Pepsi-virvoitusjuomayhtiö.

Doyle Dane Bernbach Group (DDB) oli tullut tunnetuksi erityisesti Volkswagen-autojen mainonnasta ja luovan vallankumouksen aloittajana Bill Bernbachin johdolla 1960-luvun alussa. Needham Harper Worldwide oli vahva Aasian markkinoilla.

Kolmas Omnicomin mainostoimistoketjuista muodostettiin 1994–1995, jolloin Omnicom osti ensin TBWA-ketjun ja sulautti siihen yhdysvaltalaisen Chiat/Dayn, joka tunnetaan etenkin Apple Computer-yhtiön Macintosh -tietokoneen lanseerauskampanjaa varten tehdystä mainoselokuvasta *1984*. Näistä kahdesta ketjusta muodostettiin TBWA International Network.

Liiketoiminta
-------------

Yksinkertaistettu kaavio Omnicomin suurimmista toimistoketjuista.
Omnicom jakaa liiketoimintansa neljään osaan: mainonta (advertising), asiakassuhdemarkkinointi (CRM), suhdetoiminta (PR) ja "erityisviestintä" (specialty communications). Omnicom-ryhmään kuuluvien toimistojen palveluihin kuuluvat muun muassa mainonta, brändikonsultointi, mediasuunnittelu ja -välitystoiminta, yrityksen sosiaalisten vastuuasioiden konsultointi, terveydenhoidon yritysviestintä ja viihdealojen viestintä.

### Omnicom Suomessa

Suomessa Omnicomin omistamien ketjujen mainostoimistoista suurin on Paltemaa Huttunen Santala (PHS) -toimistosta monien vaiheiden kautta muodostunut TBWA\Helsinki Oy. Omnicomin toista kansainvälistä mainostoimistoketjua edustaa DDB Helsinki Oy. Vuosina 1987–2007 BBDO-mainostoimistoketjua edusti Suomessa AKT/BBDO Business Communications Oy (aiemmin Asanti Konttinen Torkler Oy), joka 1990-luvun puolivälissä muutti nimensä BBDO Helsinki Oy:ksi ja lakkautettiin 2007.

Mediatoimistot OMD Finland Oy, PHD Finland Oy ja Toinen PHD (entinen Toinen Helsinki) kuuluvat emoyritykseen Omnicom Media Group Finland Oy. Suomen viestintätoimistoista Omnicomiin kuuluvat ainakin Kreab Gavin Anderson ja Eurofacts.

Lähteet
-------

1. ↑  Tungate, Mark: "Omnicom, The Big Bang", *Adland – A Global History of Advertising*, s. 163–168. London & Philadelphia: Kogan Page Limited, 2007. ISBN 0 7494 4837 7. Teoksen verkkoversio (viitattu 27.7.2012). (englanniksi) (Arkistoitu – Internet Archive)
2. 1 2 3 4  Omnicom Group, Forbes 2000, toukokuu 2014, viitattu 7.12.2014.
3. ↑  Publicis Omnicom Group: All the Facts You Need to Know, Advertising Age 28.7.2013. Viitattu 28.1.2014.
4. ↑  Rupal Parekh, Bradley Johnson: Publicis Omnicom Group: All the Facts You Need to Know, Our Handy Reference Sheet Outlines Merged Company  28.7.2013. Advertising Age. Viitattu 31.7.2013.
5. ↑  Andrew McMains: Omnicom Says Cultural Differences With Publicis Were Significant, John Wren acknowledges the complexities of combining big players, Adweek 9.5.2014.
6. 1 2 3  Bonner, Karen ym.: Omnicom Group, Vector Strategy Group 14.4.2010, sivu 5–6. Viitattu 7.12.2014.
7. ↑  Bill Bernbach, The Advertising Hall of Fame, American Advertising Federation. Viitattu 5.4.2014.
8. ↑  Hintz, Eric: Smithsonian 22.1.2014. Viitattu 7.12.2014.
9. ↑  Vuoden 2011 yrityslistat MTL Markkinointiviestinnän Toimistojen Liitto ry. Viitattu 26.7.2012.
10. ↑  Määttänen, Seppo: Bibbiduu & Co..  *Markkinointi & Mainonta*, 2.2.2007.  Talentum Oyj.
11. ↑  Annamari Typpö: PHD aloittaa Suomessa  31.1.2007. Taloussanomat. Viitattu 27.7.2012.
12. ↑  Omnicom ostaa Toinen Helsinki -mediatoimiston  09.11.2012. Mediaviikko.  Arkistoitu 4.9.2014. Viitattu 27.12.2012.